b'\n_START_ARTICLE_\nKjemikalietanker\n_START_SECTION_\nGjenkjennelse\n_START_PARAGRAPH_\nKjemikalietankere er sm\xc3\xa5 i forhold til oljetankere. De st\xc3\xb8rste er under 50 000 dvt. Hver lastetank er utstyrt med egen neddykket lossepumpe og egen r\xc3\xb8rledning til skipets manifold. Dette medf\xc3\xb8rer at skipet kan f\xc3\xb8re forskjellige produkter i hver sin tank, med full segregering. Videre finner man i noen tilfeller to til seks par sylindriske tanker p\xc3\xa5 dekk. Kort sagt kan skipet f\xc3\xb8re like mange forskjellige produkter som antall lastetanker.\n_START_SECTION_\nOppbygging\n_START_PARAGRAPH_\nTankene i en kjemikalietanker skal oppfylle strenge renhetskrav, og er ofte belagt med stoffer som epoxy eller sinkmaling, eller laget av rustfritt st\xc3\xa5l. Skipene har et kompleks spylesystem, med spylemaskiner i hver tank som gj\xc3\xb8r at man kan fylle de strenge renhetskravene f\xc3\xb8r man skal ta ny last i en tank. Lossepumpene er hydrauliske, ofte av FRAMO-typen._NEWLINE_Mange typer laster krever oppvarming for \xc3\xa5 holde en gitt viskositet. Derfor har skipene et oppvarmingsystem hvor man bruker t\xc3\xb8rr, mettet damp fra olje- og eksosfyrte kjeler til oppvarming av lasten. Dampen brukes ogs\xc3\xa5 til oppvarming av spylevann n\xc3\xa5r man driver med tankspyling._NEWLINE_Etter en last har blitt losset, m\xc3\xa5 tanken v\xc3\xa6re gassfri f\xc3\xb8r en unders\xc3\xb8ker tanken og tar ny last. For \xc3\xa5 inerte gassen brukes oftest nitrogen. Kjemikalietankere har derfor ofte et nitrogenanlegg ombord hvor en komprimerer luft gjennom membraner som skiller nitrogenen ut ifra luften.'